Akanya ka seno: Ka dinako dingwe Rehoboame o ne a reetsa Modimo e bile a direla batho ba ga Jehofa dilo tse di molemo. Mme o ne a sa atamalana thata le Jehofa kgotsa o ne a se na keletso ya go batla go mo itumedisa. Ke ka moo a ileng a feleletsa a dirile dilo tse di bosula le go obamela modimo wa maaka. Mme o ka ipotsa gore: ‘A Rehoboame o ne a ikobela Modimo fela ka gonne go ne go na le batho ba ba reng a dire jalo kgotsa a o ne a ikobela Modimo go tswa pelong ka gonne a batla go mo itumedisa?’ (2 Ditir. 11:3, 4; 12:6) Morago ga nako, o ile a dira dilo tse di bosula gape. Rehoboame o ne a farologane thata le rraagwemogolo e bong Kgosi Dafide ka gonne le fa Dafide a ne a dira diphoso, o ne a rata Jehofa, a ineetse mo go ene e bile o ile a ikwatlhaela diphoso tsa gagwe.—1 Dikg. 14:8; Pes. 51:1, 17; 63:1.